WTI ปิดลบ 81 เซนต์ หวั่น “เดลตา” ระบาดหนัก ฉุดดีมานด์น้ำมัน
WTI ปิดลบ 81 เซนต์ เหลือ 68.28 ดอลลาร์/บาร์เรล นักลงทุนหวั่นโควิด “เดลตา” ระบาดหนัก กระทบดีมานด์
WTI ปิดลบ 81 เซนต์ เหลือ 68.28 ดอลลาร์/บาร์เรล นักลงทุนหวั่นโควิด “เดลตา” ระบาดหนัก กระทบดีมานด์
7 ส.ค. 2564

สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (6 ส.ค.) เนื่องจากนักลงทุนวิตกเกี่ยวกับแนวโน้มความต้องการใช้น้ำมันท่ามกลางการแพร่ระบาดอย่างรวดเร็วของไวรัสโควิด-19 สายพันธุ์เดลตา
ทั้งนี้ สัญญาน้ำมันดิบ WTI ส่งมอบเดือนก.ย. ลดลง 81 เซนต์ หรือ 1.2% ปิดที่ 68.28 ดอลลาร์/บาร์เรล และร่วงลง 7.7% ในรอบสัปดาห์นี้
ส่วนสัญญาน้ำมันดิบเบรนท์ (BRENT) ส่งมอบเดือนต.ค. ลดลง 59 เซนต์ หรือ 0.8% ปิดที่ 70.70 ดอลลาร์/บาร์เรล และร่วงลง 6.2% ในรอบสัปดาห์นี้
ทั้งนี้บรรดานักลงทุนขายสัญญาน้ำมันดิบออกมา หลังจากประเมินว่า การแพร่ระบาดของไวรัสโควิด-19 สายพันธุ์เดลตาจะส่งผลกระทบต่อความต้องการใช้พลังงาน
นอกจากนี้ ดอลลาร์สหรัฐที่แข็งค่าขึ้นส่งผลกระทบต่อราคาสัญญาน้ำมันดิบด้วย โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.58% สู่ระดับ 92.7918
โดยการแข็งค่าของสกุลเงินดอลลาร์เป็นปัจจัยลบต่อตลาดน้ำมัน เนื่องจากทำให้สัญญาน้ำมันดิบซึ่งกำหนดราคาเป็นสกุลเงินดอลลาร์สหรัฐนั้น มีราคาแพงขึ้นและมีความน่าดึงดูดน้อยลงสำหรับนักลงทุนที่ถือเงินสกุลอื่น